Mulsen (Land Wusten)

**Mulsen** () is en Dörp un billt en Oortschop binnen de Gemeen Wuster Noordseeküst in’n Landkreis Cuxhoben in Neddersassen mit 540 Inwahners.

Blangen Mulsen sülvs höört dor ok de lüttjeren Öörd Barlinghusen, Lewen, Wierde un Sassendingen to.

## Geografie

Mulsen liggt in’t Land Wusten in de Masch von de Werser. Na Oosten hen liggt dat Siedland, dör dat de Wallsgroov löppt. Dat Rebeed höört to’n Diekverband Land Wusten.

De Naveröörd sünd Dorum in’n Noordoosten, Sievern in’n Süüdoosten, Wremen in’n Süüdwesten, Misselwarden in’n Westen un Padingbüddel in’n Noordwesten.

## Historie

Bi Mulsen hett de ole sassische Wahnplatz Feddersen Wierde legen, de von dat 1. Johrhunnert v. Chr. bet to dat 5. Johrhunnert n. Chr. bewahnt weer un von 1954 bet 1963 utgraavt worrn is.

An’n 9. August 1524 hett dat op’n Karkhoff bi de Marien-Kark en Slacht von de Kriegsknechten von Land Wusten mit de Lüüd von’n Arzbischop von Bremen Christoph geven. De Wusters hebbt verloren un ganz Wusten is plünnert worrn.

Dree Daag later hett dat en sworen Brand geven in Mulsen.

An’n 18. Juli 1849 is dat bi en Gewidder in’n Karktoorn inslahn un de Kark hett brennt.

In’n Eersten Weltkrieg sünd twölv Soldaten ut Mulsen fullen un in’n Tweten 21. Teihn Lüüd sünd ut de beiden Krieg’ nich wedder na Huus kamen un vermisst.

De Bahnlien Bremerhoben-Cuxhoben is 1896 boot worrn un dor hett ok Mulsen en Bahnhoff kregen. De is aver 1991 dichtmaakt worrn.

### Verwaltungsgeschicht

In de Franzosentied von 1810 bet 1814 hett de Oort to de Mairie Dorum in’n Kanton Dorum höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

Vör 1852 hett Mulsen to dat Vaagdiegericht Land Wusten höört. 1852 is dat Deel von dat Amt Dorum worrn un 1885 von’n Kreis Leh. Von 1932 bet 1977 weer de Oort Deel von’n Landkreis Wersermünn un keem 1977 denn an’n Landkreis Cuxhoben. 1974 is de Gemeen Deel von de Samtgemeen Land Wusten worrn.

To’n 1. Januar 2015 is de Gemeen Mulsen oplööst un ut de ganze Samtgemeen Land Wusten is tohoop mit de Gemeen Noordholt de ne’e Gemeen Wuster Noordseeküst worrn. Sietdem billt Mulsen binnen de Gemeen en Oortschop mit egen Oortsvörsteiher.

### Inwahnertall

: * Mulsener Veerdel
: ** blots Mulsen (ahn Barlinghusen, Lewen, Sassendingen, Wierde)

### Religion

Mulsen is evangeelsch-luthersch präägt un billt mit de Marien-Kark en egen Kaspel. De Kark is so üm un bi 1250 boot worrn.

## Politik

### Gemeenraad (bet 2014)

### Börgermeesters/Oortsvörsteihers

Börgermeesters:

Oortsvörsteihers:

### Wapen

Dat Wapen von Mulsen wiest op roden Grund en sülvern Kark mit en gollen Karkendöör, en gollen Wederhahn un dree gollen Klocken, de dör de Finster in’n Karkentoorn to sehn sünd. Vörn en sülvern Boor mit gollen Steel. Achtern in sülver de Johrstall 1524.

De Tall un de Boor steiht för de Slacht von 1524 twüschen de Wuster Kriegsknechten un de Lüüd von’n Arzbischop von Bremen. De Kark steiht för de Marien-Kark.

## Kultur

En Denkmaal för de Fullenen ut Mulsen ut de twee Weltkrieg’ steiht bi de Kark.

### Verenen

De Schützenvereen Mulsen is an’n 1. August 1909 grünnt worrn. Mulsen hett ok en egen Freewillige Füürwehr, de 1885 grünnt worrn is. In dat sülve Johr hebbt se ok en Füürwehrsprütt von G. A. Jauck köfft un en Sprüttenhuus an’n Karkhoff bi de Kark boot. De Sprütt von 1885 gifft dat ok vondaag noch.

## Weertschop un Infrastruktur

### Verkehr

Mulsen liggt an de Landsstraat 129, de in’n Noordoosten över Dorum na Millm löppt un in’n Süüdwesten över Wremen, Dingen un Weddewarden na Bremerhoben hen to. In’n Noordwesten geiht de Kreisstraat 68 na Misselwarden. Ans gifft dat lüttjere Straten na Sievern un Padingbüddel.

De nächste Opfohrt op en Autobahn is de Opfohrt 4 Niewohl op de Autobahn 27 (Afsnidd Bremerhoben–Cuxhoben), de so üm un bi negen Kilometer weg is.

De Bahnlien Bremerhoben-Cuxhoben löppt dör Mulsen, de Oort hett aver keen egen Bahnhoff mehr. De nächste Bahnhoff is de Bahnhoff Wremen, wat so bi veer Kilometer weg is.

### Scholen

De Volksschool in Mulsen is in de Johren 1970 dichtmaakt worrn. De Schölers gaht vondaag na dat Schoolzentrum Dorum op School.

## Literatur

* Willy Klenck: *Das Dorfbuch von Mulsum im Lande Wursten, Kreis Wesermünde in Niedersachsen.* Frankfurt a.M. 1959

## Footnoten





## Weblenken